
A hatalom bűvöletében: Han Fei és Machiavelli nézeteinek összehasonlítása

A nyugati sinológiában a legizmussal (fajia 法家) foglalkozó szakirodalom gyakran von párhuzamot a Han Fei 韩非 (Kr.e. 280–233) munkásságában megjelenő nézetek és gondolatok és az olasz reneszánsz gondolkodó, Niccolò Machiavelli (1469–1527) A fejedelem (Il Principe) című írása között. A dolgozat tárgyalja a két szerző eszmerendszerének terminológiáját, az azokra ható filozófiatörténeti (Machiavellinél a görög-latin, Han Feinél pedig a taoista) és történelmi hatásokat, majd magyarul korábban meg nem szólaló Hanfeizi-szövegrészletekre támaszkodva, illetve a Fejedelemből vett idézetek segítségével dolgozza fel, miként vélekedik Han Fei és Machiavelli a hadügyről és külpolitikáról, valamint a belpolitikáról és annak szereplőiről. Az utolsó részben a tanulmány azt vizsgálja, hogy ezeknek a rendszereknek milyen fázisai vannak, megkülönböztetve egy "hegemonisztikus" és egy "stabil" fázist. Míg az előbbi az uralkodó részéről aktív beavatkozást és döntéshozást követel a hegemónia megszerzéséhez, addig a második fázisban a riválisok kiiktatása után az uralkodó legfőbb feladata a stabilitás és a nyugalom megőrzése, aminek érdekében személyéből intézmény válik.



